
	Παρουσίαση του βιβλίου

Επιβάτες φορτηγών

του Κώστα Λυμπουρή

στο Σπίτι της Κύπρου

Την Τρίτη 30 Μαΐου 2017 παρουσιάστηκε στο Σπίτι της Κύπρου, το νέο βιβλίο του Κώστα Λυμπουρή, Επιβάτες φορτηγών, που κυκλοφορεί από τις εκδόσεις Πάπυρος.

Στη δημιουργική και πετυχημένη πορεία του Κώστα Λυμπουρή αναφέρθηκε η Μορφωτικός Σύμβουλος κ. Μαρία Παναγίδου καλωσορίζοντας τους παρευρισκομένους ενώ, ευχήθηκε να είναι καλοτάξιδο το βιβλίο διαβάζοντας ένα χαρακτηριστικό απόσπασμα.

Η Υπεύθυνη Δημοσίων Σχέσεων των Εκδόσεων Πάπυρος κ. Αγγελική Τσάκωνα, στον χαιρετισμό της, αναφέρθηκε στην εκδοτική δραστηριότητα του εκδοτικού οίκου και ευχαρίστησε ιδιαιτέρως τον Κώστα Λυμπουρή για την ευγένεια και την άψογη συνεργασία.

Στη συνέχεια, την εκδήλωση διάνθισαν μουσικά ο Χάρης Χατζηγεωργίου στο βιολί και η Βίκυ Στυλιανού στο πιάνο ερμηνεύοντας το έργο του Γιώργου Κάρβελλου, Nocturnes για βιολί και πιάνο. I. Preludium, II. Interludium, III. Postludium.          
Μετά τη μουσική ανάσα τον συντονισμό της εκδήλωσης ανέλαβε ο δημοσιογράφος Χρήστος Μιχαηλίδης, ανταποκριτής ξένων Μ.Μ.Ε. και αρθρογράφος στο Protagon, ο οποίος κάλεσε τον Πρέσβη της Κυπριακής Δημοκρατίας κ. Κυριάκο Κενεβέζο να απευθύνει χαιρετισμό.

«Το βιβλίο του Κώστα Λυμπουρή είναι μια συνέχεια σ’ αυτό που ζούμε όλοι εδώ και 44 χρόνια, της ευθύνης μας να αλλάξουμε τα δεδομένα ν’ ανατρέψουμε την Κατοχή, να επανενώσουμε τον τόπο μας, να ελευθερώσουμε την πατρίδα και να δώσουμε την ευκαιρία στις επόμενες γενιές να ζήσουν σε συνθήκες ειρήνης, το δικαίωμα να αναπνέουν στη γη μας απρόσκοπτα και ελεύθερα τα «ματσικόριδα» είπε ο κ. Κενεβέζος ολοκληρώνοντας τον χαιρετισμό του.

«Συναρπαστικό βιβλίο όπου στην πλοκή του αποτυπώνονται οι μνήμες και τα συναισθήματα», ένα βιβλίο στο οποίο ο συγγραφέας αφήνει το σαφές πολιτικό του αποτύπωμα» είπε μεταξύ άλλων ο δημοσιογράφος Χρήστος Μιχαηλίδης πριν δώσει τον λόγο στον Καθηγητή Νεότερης Ιστορίας του Πανεπιστημίου Νεάπολις Πάφου, πρ. Πρέσβης της Κύπρου στην Ελλάδα, κ. Γιώργο Γεωργή.
Ο κ. Γεωργής επιχείρησε μια συνολική σκιαγράφηση του συγγραφικού έργου του Κώστα Λυμπουρή, από την έκδοση του πρώτου βιβλίου του το 2005 έως τους «Επιβάτες φορτηγών». «Είναι μια συνολική μυθιστορηματική αποτύπωση της σύγχρονης Κύπρου» είπε ο ομιλητής για το βιβλίο, σημειώνοντας ότι «είναι μια ιστορία που εμπεριέχει πολλές ιστορίες. Ιστορίες από το Δίκωμο ως την Κυθρέα και από την Κερύνεια ως τη Λευκωσία, τόποι που εικονογραφούνται έντονα και ταυτόχρονα μετουσιώνονται σε Κύπρο του χτες, με τα γεγονότα της εισβολής σε κυρίαρχη αφήγηση, όχι σε τόνο ηρωικό αλλά ανθρώπινο». 
Ο πρ. Αντιπρόεδρος της Κυβέρνησης, πρ. Υπουργός Εξωτερικών, κ. Ευάγγελος Βενιζέλος μιλώντας για το βιβλίο και διερωτώμενος αν πρόκειται για ιστορικό μυθιστόρημα ή μαρτυρία, επεσήμανε ότι «πρόκειται για μια συλλογική μαρτυρία» και υπογράμμισε ότι «πρόκειται για ένα μυθιστόρημα πρόσληψης. Προσλαμβάνει την ιστορία και τη μετατρέπει σε ένα βίωμα και σε μία αγωνία. Είναι ένα κατά βάθος τρυφερό, αγωνιώδες και απαισιόδοξο μυθιστόρημα γιατί είναι αληθινό» ενώ το χαρακτήρισε ως «ένα βιβλίο ιστορικής μετριοπάθειας και σεμνότητας».
Η εκδήλωση ολοκληρώθηκε με την αντιφώνηση του Κώστα Λυμπουρή ο οποίος ευχαρίστησε τόσο τους συντελεστές της παρουσίασης όσο και όλους όσοι συνετέλεσαν στην ολοκλήρωση και έκδοση του βιβλίου.

31 Μαΐου 2017

	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.png][image: image3.jpg]B N i
KOZTAZ AYMITOYPHE
_1811|B(xrsq POPTNYDY,

MYGIZTOPHMA



